钦定古今图书集成/理学汇编/文学典/第184卷 > 《楚辞后语目录序》朱子
## 钦定古今图书集成/理学汇编/文学典/第184卷 > 《楚辞后语目录序》朱子

右《楚辞后语》目录，以晁氏所集录《续》《变》二书刊补定
著，凡五十二篇。晁氏之为此书，固主于辞，而亦不得
不兼于义。今因其旧，则其考于辞也宜益精，而择于
义也当益严矣。此余之所以兢兢而不得不致其谨
也。盖屈子者，穷而呼天，疾痛而呼父母之词也。故今
所欲取而使继之者，必其出于幽忧穷蹙、怨慕凄凉
之意，乃为得其馀韵，而宏衍钜丽之观，懽愉快适之
语，宜不得而与焉。至论其等，则又必以无心而冥会
者为贵。其或有是，则虽远且贱，犹将汲而进之；一有
意于求似，则虽迫真如扬、柳，亦不得已而取之耳。若
其义，则首篇所著《荀卿子》之言，指意深切，词理铿锵。
君人者，诚能使人朝夕讽诵，不离于其侧，如卫武公
之抑戒，则所以入耳而著心者，岂但广厦细旃，明师
劝诵之益而已哉？此固余之所为眷眷而不能忘者，
若《高唐神女》《李姬》《洛神》之属，其词若不可废，而皆弃
不录，则以义裁之，而断其为礼法之罪人也。《高唐》卒章虽有“恩万方，忧国害，开圣贤辅不逮”之云，亦屠儿
之礼佛，倡家之读礼耳，几何其不为献笑之资，而何
讽一之有哉？其息夫躬、柳宗元之不弃，则晁氏已言
之矣。至于扬雄，则未有议其罪者，而余独以为是其
失节亦蔡琰之俦耳。然琰犹知愧而自讼，若雄则反
讪前哲以自文，宜又不得与琰比矣。今皆取之，岂不
以夫琰之母子无绝道，而于雄则欲因《反骚》而著苏
氏、洪氏之贬词，以明天下之大戒也。陶翁之词，晁氏
以为中和之发于此不类，特以其为古赋之流而取
之是也。抑以其自谓晋臣，耻事二姓而言，则其意亦
不为不悲矣。序列于此，又何疑焉？至于终篇特著张
夫子、吕与叔之言，盖又以告夫游艺之及此者，使知
学之有本而反求之，则文章有不足为者矣。其馀微
文碎义，又各附见于本篇，此不暇悉著云。